Pase Sê: God Lewe! – Skuilkrans
Pase Sê: God Lewe!
Martin Luther, die Hervormer, het by tye aan swaarmoedigheid gely. Soms het die lewe, en die stryd van die geloof, te veel vir hom geword. Sy vrou, Kate von Bora, het tydens een van hierdie neerslagtige buie van hom rouklere aangetrek. Luther het verbaas gevra: "Was daar 'n doodstyding? Wie word begrawe?" Sy het geantwoord: "Weet jy dan nie? Jou God is mos dood." Haar punt was duidelik: Jy, Martin Luther, tree op asof jou God dood is. Terwyl jy tog weet, en glo, en verkondig, dat Hy die Lewende is … Natuurlik sou baie van ons vandag in Suid-Afrika met Luther se swaarmoedigheid kon identifiseer.
'n Mens sou die vroeë Christelike Kerk kon vergewe dat hulle ook swaarmoedig onder die ervaring van 'n skynbaar afwesige, of erger nog, dooie God, kon raak. Jesus is gekruisig. In elk geval weg hemel toe. Die skynbare here van die here, die blykbaar onbetwiste koning van die aarde was Domitianus, die wrede Romeinse Keiser, wat, om dit sagkens te stel, nie veel ooghare vir die Christene gehad het nie. Dit is hy wat Johannes laat verban het na die eiland Patmos. (vgl Open 1:9).
Maar, God is nié dood nie! Dit is wat Paulus met Korintiers 15 wil sê. Dit is wat Johannes wou hê die sewe gemeentes in die provinsie Klein-Asië hoor – simbool van die kerk in sy volheid – vanaf die vroeë Christendom, tot die tyd van Martin Luther, tot vandag toe. God is die Een wat is en wat was en wat kom, die Begin en Einde, die Alfa en Omega (Open 1:4,8). Hy is die hakies wat die geskiedenis omsluit, die hande wat ons vashou, die krag wat keer dat die chaos nie seëvier nie.
Dit is die God van Paulus en Petrus en Johannes in die Openbaringboek praat. Ons gaan in die res van Paastyd fokus op die boek Openbaring. Laat die eeue maar voortwentel, laat die aarde maar skud en bewe – hierdie God, óns God, léwe. Hy is die Een wat was en wat is en wat kom. Hy is ewig en laat ons nooit alleen nie. Hy is uitgestort op ons, woon in ons, is nader aan ons as ons hemp of rok – het dieselfde Martin Luther ook bely. Die kerk sal oorleef, omdat die Gees in ons leef, ja, omdat Gód leef.